Jonas Tomas Daugirdas

Jonas Tomas Daugirdas (g. 1949 m. lapkričio 3 d. JAV) – lietuvių kilmės medicinos mokslininkas, akademikas, eilės mokslinių medicinos knygų autorius, apie 240 medicinos mokslinių darbų autorius arba bendraautoris, Lietuvos kultūros išeivijoje puoselėtojas, žurnalų redaktorius. Šiuo metu Jonas T. Daugirdas yra University of Illinois at Chicago nefrologijos ir hipertenzijos skyriaus klinikinės medicinos profesorius, skaito paskaitas įvairiuose pasaulio universitetuose ir medicinos simpoziumuose.

Biografija 
Gimė emigrantų iš Lietuvos šeimoje, tuo metu gyvenusių Bostone. Tėvas – Kristupas Daugirdas – inžinierius, Gulbės herbo Daugirdų giminės bajoras. Motina – Halina Irena Mačiulytė – biochemikė, kulinarinės knygos „Taupioji virėja“ autorė, gydytojo Stasio Mačiulio duktė. 1961 metais Vapor korporacija, kurioje inžinieriumi dirbo Kristupas Daugirdas, persikėlė iš Bostono į Čikagą. Daugirdų šeima persikėlė į Wilmette, IL, – šiaurinį Čikagos priemiestį. Čia J.T. Daugirdas pabaigė mokyklą. Vėliau mediciną studijavo Northwestern Universitete, ir tapo gydytoju 1973 m.  Specializavosi chirurgijoje, vėliau vidaus ligų bei nefrologijos srityse.

Mokslinė veikla 
Prof. Dr. Jonas T. Daugirdas yra gerbiamas inkstų specialistas JAV ir pasaulyje. Tik neseniai jis pasitraukė iš aktyvios klinikinės praktikos.

Jonas T. Daugirdas daugelį metų paskyrė lėtine inkstų liga sergančių pacientų stebėjimams ir tyrimams, ieškojimams geriausių metodų inkstų gydymui, dializės terapijos taikymui. Jis pritaikė algebros metodą ir sukūrė algoritmą bei supaprastintą grafinę sistemą medicinos personalui, pagal kurią gali būti tiksliai taikomas dializės metodas individualiam ligoniui. J. T. Daugirdas ištyrė ir aprašė dializės kiekius, įvertindamas įvairius veiksnius, taip pat nurodė faktorius, įtakojančius kraujo bendrą kiekį ir kraujospūdį hemodializės metu. Vėliau J. T. Daugirdas savo mokslinę veiklą paskyrė hemodializės adekvatumo ir galimų pašalinių poveikų dializės metu tyrimams.

Keletą metų iš eilės Jonui T. Daugirdui, dirbant Čikagos Ilinojaus universitete klinikinės medicinos profesoriumi, buvo suteikta "Geriausio Medicinos Daktaro" apdovanojimai. Eilę metų dalyvavo „Diabeto, virškinimo ir inkstų ligų JAV valstybinis institutas“ (angl. National Institute of Diabetes and Digestive and Kidney Diseases NIH/NIDDK) suorganizuotuose moksliniuose tyrimose. Taip pat J.T. Daugirdo moksliniai darbai apėmė hemodializės ir dažnai taikomos hemodializės tyrimus. Jis dirbo mokslinėje grupėje, kuri atliko „Lėtinio inkstų nepakankamumo kohortos tyrimus“. J. T. Daugirdas savo mokslinėje veikloje daug dėmesio paskyrė mitybos klausimams, kaip mityba įtakoja lėtines inkstų ligas ir organizmo fosforo pusiausvyrą.

J. T. Daugirdas daug darbo įdėjo medicininio išsilavinimo tobulinimui. J. T. Daugirdas yra sudarytojas „Dializės vadovo“, kuri tapo nefrologijos srities standartu ir buvo išversta į aštuonias pasaulio kalbas; ši knyga yra naudojama kaip vadovėlis įvairiuose pasaulio universitetuose, buvo perleista su papildymais jau penkis kartus. J. T. Daugirdo knyga „Vadovas lėtinei inkstų ligai gydyti“ (angl. Handbook of Chronic Kidney Disease Management) pripažinta įvairių pasaulio šalių medicinos profesionalų.

1995 m. J.T. Daugirdas kartu su dr. Inga Bumblyte iš Kauno surengė Birštone Lietuvos pirmąjį tarptautinį nefrologijos simpoziumą, paskaitoms skaityti sukvietė  pasaulyje žymius nefrologijos mokslininkus. Šis simpoziumas lėmė didžiulę pažangą Lietuvos nefrologijos srityje, suteikė Lietuvos gydytojams progresyviausias žinias ir bendradarbiavimo su kolegomis pasaulyje galimybes.

Jonas T. Daugirdas yra internetinio medicinos žurnalo „HDCN“ – hipertenzija, hemodializė, klinikinė nefrologija įkūrėjas ir redaktorius. Šis puslapis ne tik suvienijo įvairių pasaulio šalių nefrologus ir kitus medicinos specialistus, bet ir praplėtė jų kvalifikacijos tobulinimo galimybes.  Taip pat nuo 2016 m. redaguoja International Society for Hemodialysis draugijos žurnalą „Hemodialysis International“.  

Jonas T. Daugirdas yra aktyvus Lietuvos kultūros puoselėtojas. Šiuo metu jis yra vienintelio pasaulyje leidžiamo spalvoto žurnalo anglų kalba apie Lietuvą – „Lithuanian Heritage“ (liet. „Lietuvos paveldas“) – vyr. redaktorius, laikraščio „Draugas“ redaktorius. 2016 – 2019 m. organizavo „Draugo“ laikraščio suskaitmenintą archyvą.

Daugirdas 2019 m. suorganizavo ir 2022 m. tebeveda archyvavimo projektą kartu su Lituanistikos Tyrimo Centru, skaitmeninant įvairius lietuvių kalba rašytus laikraščius išleistus išeivijoje (JAV, Brazilijoje, Australijoje, UK)  bei Lietuvoje.  Suskaitmeninti laikraščių puslapių vaizdai randasi https://www.spauda.org.

Bibliografija 
 John T. Daugirdas and T.S. Ing. Handbook of Dialysis, 1988, 584 p. ISBN-10: 0316173827, ISBN-13: 978-0316173827;
 John T. Daugirdas MD and Peter G. Blake MB FRCPC FRCPI. Handbook of Dialysis. Lippincott Williams & Wilkins Handbook Series, 2000. ISBN-10: 0316173819, ISBN-13: 978-0316173810;
 John T. Daugirdas. Manual de Diálise (Em Portuguese do Brasil), Guanabara Koogan, 2008. ISBN-10: 8527714310, ISBN-13: 978-8527714310;
 John T. Daugirdas MD, Peter G. Blake MB FRCPC FRCPI, Todd S. Ing MB FRCP. Manual de diálisis (Spanish Edition) Lippincott Williams & Wilkins, 2008, 880 p. ISBN-10: 8496921026, ISBN-13: 978-8496921023;
 John T. Daugirdas, M.D. Manual de tratamiento de la enfermedad renal crónica (Spanish Edition). ISBN-10: 8415419465, ISBN-13: 978-8415419464;
 John T. Daugirdas, M.D. Handbook of Chronic Kidney Disease Management. Lippincott Williams & Wilkins Handbook Series, 1 edition 2011. ASIN: B019NED6G8;
 John T. Daugirdas, et al. Effects of Frequent Hemodialysis on Measures of CKD Mineral and Bone Disorder. J Am Soc Nephrol 2012; DOI:10.1681/ASN.2011070688;
 John T. Daugirdas. Handbook of Dialysis (5th Revised international edition), Lippincott Williams & Wilkins, 2014. ASIN: B018X1P69 W.

Įvertinimas 
 Daugkartinis metinis apdovanojimas „Čikagos geriausias daktaras“ (Chicago Top Doctor).
 2018 m. Belding H. Scribner apdovanojimas už mokslinius pasiekimus inkstų ligų pacientų priežiūroje, dializės problemų analizę ir jų sprendimo metodiką.
 2018 m. JAV nefrologų garbės premija. 
 2019 m. URM garbės ženklas Lietuvos diplomatijos žvaigždė.

Šaltiniai

Nuorodos 
 Amerikos nefrologų bendrija (ASN);
 M.J. Minakowski, Didžiojo Seimo palikuonių genealogija (lenk.).

Lietuvos redaktoriai
JAV lietuviai
Jonas T.